ΥΠΗΡΕΣΙΕΣ ΚΟΙΝΩΝΙΚΩΝ ΑΣΦΑΛΙΣΕΩΝ

 Πολιτική Προστασίας Προσωπικών

 Δεδομένων

Αύγουστος 2023

**Περιεχόμενα**

16 2 1. Αντικείμενο της Πολιτικής Ασφαλείας Προσωπικών Δεδομένων

1. Αντικείμενο της Πολιτικής Ασφαλείας Προσωπικών Δεδομένων ..................................... 2

2. Νομικό Πλαίσιο Προστασίας Προσωπικών Δεδομένων .....................................................3

3. Ορισμοί – Συντομογραφίες .................................................................................................4

4. Περιγραφή του σκοπού και πεδίο εφαρμογής ...................................................................5

5. Βασικές αρχές επεξεργασίας των προσωπικών δεδομένων ..............................................6

6. Υποκείμενα Προσωπικών Δεδομένων ................................................................................7

7. Τρόπος επεξεργασίας των προσωπικών δεδομένων ................. 8

Κοινοποίηση σε τρίτους ....................................................................................................... 8

Πόσο Ασφαλή είναι τα Προσωπικά Δεδομένα ................................................................... 9

Τρόποι αποθήκευσης ........................................................................................................... 9

Περίοδος Διατήρησης ...........................................................................................................9

Μέτρα Προστασίας των προσωπικών δεδομένων ........................................................... 10

8. Δικαιώματα Υποκειμένων προσωπικών δεδομένων .......................................................11

α. Δικαίωμα Ενημέρωσης (άρθρο 12) ................................................................................ 11

β. Δικαίωμα ενημέρωσης κατά τη λήψη της Συγκατάθεσης (άρθρα 13 & 14) .................. 11

γ. Δικαίωμα πρόσβασης (άρθρο 15) ................................................................................... 11

δ. Δικαίωμα διόρθωσης/τροποποίησης (άρθρο 16) .......................................................... 11

ε. Δικαίωμα διαγραφής «Δικαίωμα στη λήθη» (άρθρο 17) ............................................... 11

ζ. Δικαίωμα περιορισμού της Επεξεργασίας (άρθρο 18) .................................................... 12

η. Δικαίωμα γνωστοποίησης (άρθρο 19) ............................................................................ 12

θ. Δικαίωμα στην φορητότητα των δεδομένων (άρθρο 20) ............................................... 12

ι. Δικαίωμα εναντίωσης (άρθρο 21).................................................................................... 12

κ. Δικαίωμα αντίρρησης σε αυτοματοποιημένη απόφαση επεξεργασίας

περιλαμβανομένης της κατάρτισης προφίλ (άρθρο 22)..................................................... 12

λ. Δικαίωμα καταγγελίας (άρθρο 77) ..................................................................................13

μ. Δικαίωμα αποζημίωσης (άρθρο 82) ............................................................................... 13

ν. Δικαίωμα ανάκλησης της δήλωσης συγκατάθεσής (άρθρο 7) ....................................... 13

9. Τρόπος Χειρισμού Διαρροών .......................................................................................... 14

10. Υπεύθυνος Προστασίας Δεδομένων των Υπηρεσιών Κοινωνικών Ασφαλίσεων ......... 15

11. Διορθώσεις και Αλλαγές στην Πολιτική Προστασίας Προσωπικών Δεδομένων .......... 16

1. **Αντικείμενο της Πολιτικής Ασφάλειας Προσωπικών Δεδομένων**

Με την παρούσα πολιτική καθορίζονται οι όροι και οι προϋποθέσεις, που τηρούνται από τις Υπηρεσίες Κοινωνικών Ασφαλίσεων (στο εξής: «ΥΚΑ») για την προστασία των προσωπικών δεδομένων που συλλέγονται. Η πολιτική αυτή περιλαμβάνει τους κανόνες, με βάση τους οποίους οι ΥΚΑ προβαίνουν σε τυχόν συλλογή και επεξεργασία προσωπικών δεδομένων και διασφαλίζουν την ακεραιότητα και την εμπιστευτικότητα αυτών.

 Στην παρούσα Πολιτική περιλαμβάνονται τα εξής:

 - Νομικό Πλαίσιο Προστασίας Προσωπικών Δεδομένων

- Ορισμοί Κανονισμού

- Σκοπός επεξεργασίας των προσωπικών δεδομένων

 - Μέτρα Ασφαλείας

- Τρόπος συλλογής και χρόνος διατήρησης των δεδομένων προσωπικού χαρακτήρα

 - Κοινοποίηση δεδομένων σε τρίτους

 - Αποθήκευση Προσωπικών Δεδομένων

- Προστασία Προσωπικών Δεδομένων

- Πρόσβαση στα Προσωπικά δεδομένα

 - Περίοδος τήρησης αρχείων που περιέχουν Προσωπικά Δεδομένα

 - Άσκηση των δικαιωμάτων των υποκειμένων

 - Εφαρμοστέο Δίκαιο

- Επικοινωνία Υποκειμένου Δεδομένων με τις ΥΚΑ

1. **Νομικό Πλαίσιο Προστασίας Προσωπικών Δεδομένων**

Οι ΥΚΑ επεξεργάζονται τα προσωπικά δεδομένα φυσικών προσώπων σύμφωνα με τις διατάξεις του Κανονισμού (ΕΕ) 2016/679 της 27ης Απριλίου 2016, για την Προστασία των Φυσικών Προσώπων Έναντι της Επεξεργασίας των Προσωπικών Δεδομένων και για την Ελεύθερη Κυκλοφορία των Δεδομένων αυτών και για την Κατάργηση της Οδηγίας 95/46/ΕΚ (Γενικός Κανονισμός Προστασίας Δεδομένων) και του εθνικού Νόμου με αριθμό 125(Ι)/2018 για την Προστασία των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών.

Οι Υπηρεσίες Κοινωνικών Ασφαλίσεων είναι υπεύθυνες για την εφαρμογή :

(α) της νομοθεσίας Κοινωνικών Ασφαλίσεων (Νόμος 59(I) του 2010 και σχετικοί Κανονισμοί),
(β) της νομοθεσίας Ρύθμισης Ληξιπρόθεσμων Κοινωνικών Εισφορών (Νόμος 76(Ι) του 2016),
(γ) της νομοθεσίας Ετησίων Αδειών μετ΄ Απολαβών (Νόμος 8 του 1967-2005 και σχετικοί Κανονισμοί),
(δ) της νομοθεσίας Τερματισμού Απασχολήσεως (Νόμος 24 του 1967-2003 και σχετικοί Κανονισμοί),
(ε) της νομοθεσίας για Κοινωνική Σύνταξη (Νόμος 25(I) του 1995-2005),
(στ) της νομοθεσίας για Αποζημίωση Θυμάτων Βίαιων Εγκλημάτων (Νόμος 51(Ι) του 1997),
(ζ) της νομοθεσίας για την Προστασία των Δικαιωμάτων των Εργοδοτουμένων σε Περίπτωση Αφερεγγυότητας του Εργοδότη (Νόμος 25(Ι) του 2006 και σχετικοί Κανονισμοί),
(η) της νομοθεσίας για την Ίση Μεταχείριση Ανδρών και Γυναικών στα Επαγγελματικά Σχέδια Κοινωνικής Ασφάλισης (Νόμος 133(Ι) του 2002) και
(θ) της νομοθεσίας που προνοεί για την Ίδρυση, Εγγραφή, Λειτουργία και Εποπτεία των Ταμείων Επαγγελματικών Συνταξιοδοτικών Παροχών (Ν.208(Ι)/2012).
(ι) του περί Δημόσιας Υπηρεσίας Νόμου 1990 έως 2023 (Ν.1/1990) και

(κ) του περί Ρύθμισης Διαδικασιών Σύναψης Δημοσίων Συμβάσεων Νόμου του 2016 (Ν.73(Ι)/2016).

Οι Υπηρεσίες Κοινωνικών Ασφαλίσεων εισπράττουν επίσης, το τέλος ανάπτυξης ανθρωπίνου δυναμικού για λογαριασμό της Αρχής Ανάπτυξης Ανθρωπίνου Δυναμικού, την εισφορά του Ταμείου Κοινωνικής Συνοχής και του ΓΕΣΥ.

1. **Ορισμοί – Συντομογραφίες**

• Δεδομένα Προσωπικού Χαρακτήρα («Προσωπικά Δεδομένα») είναι κάθε πληροφορία που αφορά ταυτοποιημένο ή ταυτοποιήσιμο φυσικό πρόσωπο που βρίσκεται εν ζωή. Ταυτοποιήσιμο φυσικό πρόσωπο είναι εκείνο του οποίου η ταυτότητα μπορεί να εξακριβωθεί, άμεσα ή έμμεσα μέσω πληροφοριών όπως: Ονοματεπώνυμο, αριθμός δελτίου ταυτότητας, αριθμός τηλεφώνου, αριθμός διαβατηρίου, αριθμός κοινωνικών ασφαλίσεων, διεύθυνση διαμονής, ηλεκτρονικό ταχυδρομείο, άδεια οδήγησης, Αρ. Τραπεζικού Λογαριασμού, εικόνα, λευκό ποινικό μητρώο και άλλα δεδομένα.

 • Υπεύθυνος Επεξεργασίας είναι οποιοδήποτε φυσικό ή νομικό πρόσωπο, δημόσια αρχή, υπηρεσία ή άλλος φορέας που, μόνα ή από κοινού με άλλα, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα.

 • Εκτελών την Επεξεργασία είναι οποιοδήποτε φυσικό ή νομικό πρόσωπο, δημόσια αρχή, υπηρεσία ή άλλος φορέας που επεξεργάζεται δεδομένα προσωπικού χαρακτήρα για κατά εντολή και για λογαριασμό του υπευθύνου επεξεργασίας.

 • Υποκείμενο των Δεδομένων είναι το φυσικό πρόσωπο στο οποίο αναφέρονται τα δεδομένα και του οποίου η ταυτότητα είναι γνωστή ή μπορεί να εξακριβωθεί, άμεσα ή έμμεσα, βάσει αριθμού ταυτότητας ή βάσει συγκεκριμένων στοιχείων που χαρακτηρίζουν την υπόστασή του, από άποψη φυσική, βιολογική, ψυχική, οικονομική, πολιτιστική, πολιτική ή κοινωνική.

 • Επεξεργασία είναι κάθε ενέργεια ή σειρά ενεργειών που γίνεται αυτόματα μέσω υπολογιστή ή μη, σε Προσωπικά Δεδομένα φυσικών προσώπων. Τέτοιες ενέργειες μπορεί να είναι η συλλογή, η καταχώριση, η οργάνωση, η διάρθρωση, η αποθήκευση, η προσαρμογή / μεταβολή, η ανάκτηση, η αναζήτηση πληροφοριών, η χρήση, η διαβίβαση, η διάδοση / διάθεση, η συσχέτιση / συνδυασμός, ο περιορισμός, η διαγραφή / καταστροφή Προσωπικών Δεδομένων Συγκατάθεση του Υποκειμένου των Δεδομένων είναι η ελεύθερη, συγκεκριμένη, ρητή και με πλήρη επίγνωση δήλωση / αποδοχή του υποκειμένου των δεδομένων, με την οποία συμφωνεί όπως οι ΥΚΑ επεξεργάζονται τα προσωπικά του δεδομένα.

1. **Περιγραφή του σκοπού και πεδίο εφαρμογής**

Η παρούσα πολιτική αφορά στην επεξεργασία Δεδομένων Προσωπικού Χαρακτήρα (Προσωπικά Δεδομένα) από τις ΥΚΑ. Οι ΥΚΑ υπάγονται στο Υπουργείο Εργασίας και Κοινωνικών Ασφαλίσεων. Οι ΥΚΑ εφαρμόζουν πιστά τις πρόνοιες της Εθνικής Νομοθεσίας, όπως εκάστοτε τροποποιείται, καθώς και του Ευρωπαϊκού Κανονισμού (Ε.Ε) 2016/679 της 27ης Απριλίου 2016, για την προστασία των φυσικών προσώπων, έναντι της επεξεργασίας των προσωπικών τους δεδομένων για την ελεύθερη κυκλοφορία των δεδομένων αυτών (εφεξής « ο Κανονισμός»). Η συμμόρφωση προς την παρούσα Πολιτική ισχύει για όλο το προσωπικό των ΥΚΑ.

Οι ΥΚΑ επεξεργάζονται προσωπικά δεδομένα για καθορισμένους, ρητούς και νόμιμους σκοπούς και δεν υποβάλλονται σε περαιτέρω επεξεργασία κατά τρόπο ασύμβατο προς τους σκοπούς αυτούς.

Τα προσωπικά δεδομένα που τυγχάνουν επεξεργασίας είναι τα κατάλληλα, συναφή και περιορίζονται στο αναγκαίο για τους σκοπούς για τους οποίους υποβάλλονται σε επεξεργασία.

Οι ΥΚΑ προβαίνουν στις απαραίτηττες ενέργειες ώστε τα δεδομένα να είναι ακριβή και, όπου αναγκαίο, να επικαιροποιούνται.

Οι ΥΚΑ δύνανται να επεξεργάζονται τα προσωπικά δεδομένα, όπως ο νόμος ορίζει, εφόσον η επεξεργασία είναι απαραίτητη κυρίως για τους εξής σκοπούς:

 - για συμμόρφωση με την έννομη υποχρέωση των ΥΚΑ ή

 - για τη διαφύλαξη των ζωτικών συμφερόντων του υποκειμένου των δεδομένων ή άλλου φυσικού προσώπου, ή

 - για την εκπλήρωση καθήκοντος που εκτελείται προς το δημόσιο συμφέρον ή κατά την άσκηση δημόσιας εξουσίας που έχει ανατεθεί στον υπεύθυνο επεξεργασίας, ή

- για την εκτέλεση σύμβασης της οποίας το υποκείμενο των δεδομένων είναι συμβαλλόμενο μέρος ή για να ληφθούν μέτρα κατ’ αίτηση του υποκειμένου των δεδομένων, πριν από τη σύναψη σύμβασης

 - όταν έχει δοθεί η συγκατάθεσή του υποκειμένου των δεδομένων, στην περίπτωση όπου οι ΥΚΑ δεν ασκούν δημόσια εξουσία υπό την επίσημη ιδιότητά τους ως Δημόσια Αρχή ή

 - όταν οι σκοποί επεξεργασίας συνδέονται με την παροχή υπηρεσιών προς άλλες δημόσιες αρχές, όπως προβλέπεται από την κείμενη νομοθεσία, καθώς και

 - για άλλους σκοπούς οι οποίοι εμπίπτουν στις αρμοδιότητες των ΥΚΑ.

1. **Βασικές αρχές επεξεργασίας των προσωπικών δεδομένων**

Βάσει των διατάξεων του άρθρου 5(1) του Κανονισμού, που αφορούν στις αρχές που διέπουν την επεξεργασία, οι ΥΚΑ ως ο Υπεύθυνος Επεξεργασίας οφείλει όπως τα δεδομένα προσωπικού χαρακτήρα:

α) Υποβάλλονται σε σύννομη και θεμιτή επεξεργασία με διαφανή τρόπο («νομιμότητα, αντικειμενικότητα και διαφάνεια»).

 β) Συλλέγονται για καθορισμένους, ρητούς και νόμιμους σκοπούς και δεν υποβάλλονται σε περαιτέρω επεξεργασία ασυμβίβαστη με τους σκοπούς αυτούς. Επιτρέπεται η περαιτέρω επεξεργασία για σκοπούς αρχειοθέτησης προς το δημόσιο συμφέρον ή σκοπούς επιστημονικής ή ιστορικής έρευνας ή στατιστικούς σκοπούς («περιορισμός του σκοπού»).

 γ) Είναι κατάλληλα, συναφή και περιορίζονται στο αναγκαίο για τους σκοπούς για τους οποίους υποβάλλονται σε επεξεργασία («ελαχιστοποίηση των δεδομένων»).

 δ) Είναι ακριβή και, όταν είναι αναγκαίο, επικαιροποιούνται. Οι ΥΚΑ οφείλουν να λαμβάνουν όλα τα εύλογα μέτρα για την άμεση διαγραφή ή διόρθωση τα οποία είναι ανακριβή, σε σχέση με τους σκοπούς της επεξεργασίας («ακρίβεια»).

 ε) Διατηρούνται υπό μορφή που επιτρέπει την ταυτοποίηση των εργοδοτουμένων/πρώην εργοδοτουμένων μόνο για το διάστημα που απαιτείται για τους σκοπούς της συγκεκριμένης επεξεργασίας. Τα προσωπικά δεδομένα μπορούν να αποθηκεύονται για μεγαλύτερα διαστήματα για σκοπούς αρχειοθέτησης προς το δημόσιο συμφέρον, για σκοπούς επιστημονικής ή ιστορικής έρευνας ή για στατιστικούς σκοπούς και εφόσον εφαρμόζονται τα κατάλληλα τεχνικά και οργανωτικά μέτρα για τη διασφάλιση των δικαιωμάτων και ελευθεριών των υποκειμένων των δεδομένων («περιορισμός της περιόδου αποθήκευσης»).

 στ) Υποβάλλονται σε επεξεργασία κατά τρόπο που εγγυάται την ενδεδειγμένη ασφάλεια των προσωπικών δεδομένων, μεταξύ άλλων την προστασία τους από μη εξουσιοδοτημένη ή παράνομη επεξεργασία και τυχαία απώλεια, καταστροφή ή φθορά, με τη χρησιμοποίηση κατάλληλων τεχνικών ή οργανωτικών μέτρων («ακεραιότητα και εμπιστευτικότητα»).

ζ) Οι ΥΚΑ φέρουν την ευθύνη και είναι σε θέση να αποδείξουν τη συμμόρφωση με τις πιο πάνω αρχές α) - στ) («λογοδοσία»).

1. **Υποκείμενα Προσωπικών Δεδομένων**

Οι ΥΚΑ επεξεργάζονται προσωπικά δεδομένα φυσικών προσώπων όπως περιγράφονται στις πιο κάτω κατηγορίες

 Ι. Προσωπικό των ΥΚΑ

ΙΙ. Ασφαλισμένοι στο Μητρώο των ΥΚΑ

ΙΙΙ. Εργοδότες

IV. Δικαιούχοι επιδομάτων, βοηθημάτων, συντάξεων και εξαρτωμένων τους.

V. Ανάδοχοι Παροχής Υπηρεσιών στις ΥΚΑ

1. **Τρόπος επεξεργασίας των προσωπικών δεδομένων**

**Κοινοποίηση σε τρίτους**

Οι ΥΚΑ δεν κοινοποιούν, δεν μεταβιβάζουν και δεν εμπορεύεται τα προσωπικά δεδομένα που επεξεργάζεται σε οποιοδήποτε τρίτο, πέραν των Δημοσίων Αρχών στη βάση Νομοθεσίας ή Κανονισμών ή Διαταγμάτων .

 Όταν, οι ΥΚΑ αναθέτουν σε συνεργάτες τους τη διενέργεια συγκεκριμένων δραστηριοτήτων επεξεργασίας για λογαριασμό τους, επιβάλλονται και στους εντεταλμένους συνεργάτες οι ίδιες υποχρεώσεις όσον αφορά την προστασία των δεδομένων, μέσω σύμβασης ή άλλης νομικής πράξης σύμφωνα με το εθνικό ή ενωσιακό δίκαιο, προκειμένου να παρέχονται επαρκείς διαβεβαιώσεις για την εφαρμογή κατάλληλων τεχνικών και οργανωτικών μέτρων, ούτως ώστε η επεξεργασία να πληροί τις απαιτήσεις του Γενικού Κανονισμού Προστασίας Προσωπικών Δεδομένων (GDPR).

Οι ΥΚΑ μπορούν να αποκαλύπτουν προσωπικά στοιχεία, όταν αυτό απαιτείται από το νόμο, ή όταν αυτό είναι απαραίτητο, προκειμένου να προστατεύουν ή να υπερασπίζονται τα συμφέροντα της Κυπριακής Δημοκρατίας.

Οι ΥΚΑ δεν αποστέλλουν προσωπικά δεδομένα σε διεθνείς οργανισμούς ή τρίτες χώρες.

 **Πόσο Ασφαλή είναι τα Προσωπικά Δεδομένα**

Οι ΥΚΑ έχουν λάβει τα κατάλληλα τεχνικά και οργανωτικά μέτρα για να διασφαλίσουν την προστασία των προσωπικών δεδομένων και τη διατήρηση της ποιότητάς τους. Προς το σκοπό αυτό καταβάλλουν κάθε εύλογη προσπάθεια και λαμβάνουν όλα τα απαραίτητα μέτρα ασφαλείας προκειμένου να διατηρήσουν τα προσωπικά δεδομένα ασφαλή και προστατευμένα από μη εγκεκριμένη πρόσβαση, χρήση, ή αλλοίωση και παράνομη καταστροφή.

Τα μέτρα αυτά αφορούν τον τρόπο και μεθόδους επεξεργασίας των προσωπικών δεδομένων που συλλέγονται, ώστε να διασφαλίζεται η προστασία των δεδομένων αυτών, καθώς και τα δικαιώματα που μπορούν να ασκηθούν σε σχέση με αυτά τα δεδομένα. Τα προσωπικά δεδομένα συλλέγονται και υφίστανται περαιτέρω επεξεργασία μόνο στον βαθμό που χρειάζεται για να τύχουν χειρισμού τα οποιαδήποτε αιτήματα ή για υπηρεσιακούς σκοπούς. Επιπρόσθετα εφαρμόζονται Πολιτικές και Διαδικασίες σύμφωνα με τις οποίες ενεργούν όσοι επεξεργάζονται προσωπικά δεδομένα και έχουν προβλεφθεί όλα τα απαιτούμενα μέτρα για να εφαρμόζεται το ισχύον νομικό και κανονιστικό πλαίσιο.

**Τρόποι αποθήκευσης**

Για την εκτέλεση της επεξεργασίας των Προσωπικών Δεδομένων χρησιμοποιούνται οι υπηρεσιακοί ηλεκτρονικοί υπολογιστές, στους οποίους πρόσβαση έχει μόνο το προσωπικό των ΥΚΑ, το οποίο διαθέτει μοναδικό κωδικό χρήστη και κωδικό πρόσβασης. Τα προσωπικά δεδομένα αποθηκεύονται και σε έντυπη μορφή, στους υπηρεσιακούς φακέλους που διατηρούν οι ΥΚΑ και οι οποίοι φυλάσσονται σύμφωνα με τους σχετικούς κανονισμούς και εγκυκλίους, τόσο του Τμήματος Δημόσιας Διοίκησης και Προσωπικού όσο και της Εθνικής Αρχής Ασφάλειας ή/και, σε ηλεκτρονική μορφή, στους υπηρεσιακούς ηλεκτρονικούς υπολογιστές.

**Περίοδος Διατήρησης**

Οι ΥΚΑ υποχρεούνται να τηρούν έγγραφα ή ηλεκτρονικά αρχεία μόνο για το χρονικό διάστημα για το οποίο είναι απαραίτητα τα δεδομένα αυτά, για τον σκοπό για τον οποίο συνελέγησαν ή μέχρις ότου ζητηθεί η διαγραφή τους (εάν αυτό συμβεί νωρίτερα), εκτός εάν συνεχίσουμε να τα τηρούμε κατά τα προβλεπόμενα στην κείμενη νομοθεσία.

Οι πληροφορίες που τηρούνται στο μηχανογραφημένο σύστημα των ΥΚΑ δεν διαγράφονται.

Μετά την πάροδο του χρόνου που απαιτείται η τήρηση τους, τα προσωπικά δεδομένα που βρίσκονται σε έντυπο αρχείο καταστρέφονται σε μη ανακτήσιμη μορφή.

Στις περιπτώσεις, όμως, των προσφυγών, τηρούνται περαιτέρω, αν μετά τη λήξη της βρίσκεται σε εκκρεμότητα αίτημα επίλυσης της διαφοράς ή καταγγελία ενώπιον αρμόδιας διοικητικής, δημόσιας ή Δικαστικής Αρχής. Οι ΥΚΑ οφείλουν να διατηρούν τα εν λόγω δεδομένα μέχρι την οριστική επίλυση της διαφοράς.

 **Μέτρα Προστασίας των προσωπικών δεδομένων**

Οι ΥΚΑ εφαρμόζουν πιστά τις πρόνοιες του Κανονισμού (Ε.Ε) 2016/679 και λαμβάνουν όλα τα κατάλληλα τεχνικά, οργανωτικά και διοικητικά μέτρα για τη διασφάλιση της προστασίας των προσωπικών δεδομένων που επεξεργάζονται, από τυχαία ή αθέμιτη καταστροφή, τυχαία απώλεια, αλλοίωση, απαγορευμένη διάδοση ή πρόσβαση ή οποιαδήποτε άλλη μορφή αθέμιτης επεξεργασίας. Η επεξεργασία των προσωπικών δεδομένων είναι απόρρητη και διεξάγεται αποκλειστικά και μόνο από εξουσιοδοτημένα πρόσωπα που τελούν υπό τον έλεγχο των ΥΚΑ και έχουν ενημερωθεί, εκπαιδευτεί και δεσμευτεί υπογράφοντας σχετικό έντυπο εχεμύθειας.

1. **Δικαιώματα Υποκειμένων προσωπικών δεδομένων**

Οι ΥΚΑ πρέπει να ενημερώνουν τα υποκείμενα των δεδομένων για τα δικαιώματά τους, τα οποία βάση του Κανονισμού έχουν ως εξής :

 α. Δικαίωμα Ενημέρωσης (άρθρο 12)

Είναι το δικαίωμα του υποκείμενου των δεδομένων σε συνοπτική, διαφανή, κατανοητή και εύκολα προσβάσιμη ενημέρωση στα προσωπικά του δεδομένα χωρίς καθυστέρηση και σε κάθε περίπτωση απάντηση εντός ενός μηνός από την παραλαβή του αιτήματος. Οι πληροφορίες αυτές παρέχονται δωρεάν, εκτός αν τα αιτήματα είναι αβάσιμα ή υπερβολικά.

β. Δικαίωμα ενημέρωσης κατά τη λήψη της Συγκατάθεσης (άρθρα 13 & 14)

Οι ΥΚΑ κατά τη λήψη της συγκατάθεσης, εκεί όπου απαιτείται βάσει του Κανονισμού, ενημερώνουν το υποκείμενο των δεδομένων για τους σκοπούς της συλλογής των προσωπικών του δεδομένων, το χρονικό διάστημα της επεξεργασίας, τα δικαιώματά του καθώς επίσης και ποια ακριβώς προσωπικά δεδομένα επεξεργάζονται.

 γ. Δικαίωμα πρόσβασης (άρθρο 15)

Το υποκείμενο των δεδομένων έχει το δικαίωμα να πάρει αντίγραφο πληροφοριών που περιέχουν προσωπικά του δεδομένα και να ενημερωθεί πλήρως για τα προσωπικά του δεδομένα, για τους σκοπούς της επεξεργασίας, τις κατηγορίες των δεδομένων, τον χρόνο φύλαξης τους και τα κριτήρια του χρόνου φύλαξης, σε ποιους έχουν κοινοποιηθεί καθώς και την προέλευσή τους.

δ. Δικαίωμα διόρθωσης/τροποποίησης (άρθρο 16)

 Το υποκείμενο των δεδομένων έχει το δικαίωμα να αιτηθεί διόρθωση/συμπλήρωση ανακριβών προσωπικών δεδομένων και το αίτημα του να κοινοποιηθεί από τις ΥΚΑ χωρίς αδικαιολόγητη καθυστέρηση.

 ε. Δικαίωμα διαγραφής «Δικαίωμα στη λήθη» (άρθρο 17)

Το υποκείμενο των δεδομένων έχει το δικαίωμα να αιτηθεί διαγραφή των δεδομένων του και το αίτημα του να ικανοποιηθεί χωρίς καθυστέρηση εκτός εάν υπάρχει υποχρέωση που απορρέει από Νόμο ή Κανονισμό ή δημόσιο συμφέρον στον τομέα της υγείας, ή κατά την άσκηση νομικών αξιώσεων ενώπιον Δικαστηρίου.

ζ. Δικαίωμα περιορισμού της Επεξεργασίας (άρθρο 18)

Το υποκείμενο των δεδομένων έχει το δικαίωμα να αιτηθεί περιορισμό της επεξεργασίας όταν αμφισβητείται η ακρίβεια των δεδομένων ή η επεξεργασία είναι παράνομη ή δεν είναι πλέον απαραίτητη.

 η. Δικαίωμα γνωστοποίησης (άρθρο 19)

Ο Υπεύθυνος Επεξεργασίας ενημερώνει κάθε διόρθωση ή διαγραφή δεδομένων ή περιορισμό της επεξεργασίας σε κάθε αποδέκτη στον οποίο γνωστοποιήθηκαν νόμιμα τα προσωπικά του δεδομένα και ενημερώνει αναλόγως το υποκείμενο των δεδομένων.

 θ. Δικαίωμα στην φορητότητα των δεδομένων (άρθρο 20)

Το υποκείμενο των δεδομένων έχει το δικαίωμα λήψης των δεδομένων του σε ψηφιακή μορφή και διαβίβασης τους σε άλλο οργανισμό ή και να αιτηθεί απευθείας τη διαβίβασή τους σε άλλο οργανισμό.

 ι. Δικαίωμα εναντίωσης (άρθρο 21)

Το Υποκείμενο Δεδομένων έχει το δικαίωμα της εναντίωσης της επεξεργασίας των προσωπικών του δεδομένων. Σε αυτή την περίπτωση, σταματά η επεξεργασία των προσωπικών του δεδομένων, εκτός αν:

(α) η επεξεργασία εκτελείται για σκοπούς δημόσιου συμφέροντος ή άσκησης δημόσιας εξουσίας του Συμβουλίου, ή όταν

(β) η επεξεργασία εκτελείται για εξυπηρέτηση του έννομου συμφέροντος του Υπευθύνου Επεξεργασίας ή τρίτου

κ. Δικαίωμα αντίρρησης σε αυτοματοποιημένη απόφαση επεξεργασίας περιλαμβανομένης της κατάρτισης προφίλ (άρθρο 22)

Η λήψη αποφάσεων με αυτοματοποιημένη διαδικασία πραγματοποιείται όταν ένα ηλεκτρονικό σύστημα επεξεργάζεται προσωπικά δεδομένα για τη λήψη απόφασης, χωρίς τη μεσολάβηση ανθρώπινης παρέμβασης. Το υποκείμενο των δεδομένων έχει το δικαίωμα να μην υπόκειται σε απόφαση που λαμβάνεται αποκλειστικά βάσει αυτοματοποιημένης επεξεργασίας, συμπεριλαμβανομένης της κατάρτισης προφίλ, η οποία παράγει έννομα αποτελέσματα που το αφορούν ή το επηρεάζει σημαντικά: π.χ. το υποκείμενο των δεδομένων δικαιούται να αντιταχθεί σε αυτοματοποιημένη επεξεργασία για την αξιολόγηση προσωπικών του πτυχών όπως την υγεία, αξιοπιστία, τις προσωπικές του προτιμήσεις, την επίδοση στην εργασία.

Δεν μπορεί να ασκηθεί το δικαίωμα, όταν η απόφαση:

(α) είναι αναγκαία για την εκτέλεση σύμβασης (π.χ. σύμβαση εργασίας, σύμβαση για παροχή υπηρεσιών από πάροχο),

(β) επιτρέπεται από Νόμο, (γ) βασίζεται σε συγκατάθεση για απλά δεδομένα.

λ. Δικαίωμα καταγγελίας (άρθρο 77)

Το υποκείμενο των δεδομένων έχει δικαίωμα καταγγελίας στην Επίτροπο Προστασίας Δεδομένων Προσωπικού χαρακτήρα οποιαδήποτε στιγμή, εάν πιστεύει ότι οποιαδήποτε από τα δικαιώματά του έχουν παραβιασθεί.

μ. Δικαίωμα αποζημίωσης (άρθρο 82)

Το Υποκείμενο των Δεδομένων έχει δικαίωμα αποζημίωσης αν φυσικό πρόσωπο ή οργανισμός του προκάλεσε ζημιά λόγω κακού χειρισμού των πληροφοριών που το αφορούν.

ν. Δικαίωμα ανάκλησης της δήλωσης συγκατάθεσής (άρθρο 7)

Το Υποκείμενο των Δεδομένων έχει δικαίωμα ανάκλησης της δήλωσης συγκατάθεσής του, όπου αυτή απαιτείται για την επεξεργασία των προσωπικών δεδομένων, ανά πάσα στιγμή με οποιοδήποτε τρόπο επικοινωνίας. Η ανάκληση της συγκατάθεσης εφαρμόζεται όταν δεν θίγει την νομιμότητα της επεξεργασίας που βασίστηκε σε αυτή πριν την ανάκλησή της.

1. **Τρόπος Χειρισμού Διαρροών**

Οι ΥΚΑ ως Υπεύθυνος Επεξεργασίας αναφέρουν με κάθε λεπτομέρεια, τυχόν διαρροές και/ή παραβιάσεις στην Επίτροπο Προστασίας Προσωπικών Δεδομένων εντός 72 ωρών από τη στιγμή που αποκτούν γνώση της διαρροής/παραβίασης. Ο Υπεύθυνος Επεξεργασίας ενημερώνει το Υποκείμενο των Δεδομένων (φυσικό πρόσωπο), όταν υπάρχει υψηλός κίνδυνος για τα δικαιώματα και τις ελευθερίες του.

1. **Υπεύθυνος Προστασίας Δεδομένων των ΥΚΑ Σύμφωνα με τον Κανονισμό 2016/679**,

Οι ΥΚΑ έχουν ορίσει Υπεύθυνη Προστασίας Δεδομένων (ΥΠΔ), η οποία συμμετέχει δεόντως και εγκαίρως, σε όλα τα ζητήματα τα οποία σχετίζονται με την προστασία δεδομένων προσωπικού χαρακτήρα. Τα υποκείμενα των δεδομένων μπορούν να επικοινωνούν με την Υπεύθυνη Προστασίας Δεδομένων των ΥΚΑ για κάθε ζήτημα σχετικό με την επεξεργασία των προσωπικών δεδομένων τους και με την άσκηση των δικαιωμάτων τους, σύμφωνα με τον Κανονισμό.

Μπορείτε να επικοινωνείτε με την ΥΠΔ στη διεύθυνση:

Υπεύθυνη Προστασίας Δεδομένων Υπηρεσιών Κοινωνικών Ασφαλίσεων

Λεωφόρος Βύρωνος 7, 1096 Λευκωσία ή στην ηλεκτρονική διεύθυνση chadjiloi@sid.mlsi.gov.cy

1. **Διορθώσεις και Αλλαγές στην Πολιτική Προστασίας Προσωπικών**

**Δεδομένων**

Οι ΥΚΑ διατηρούν το δικαίωμα να αναθεωρούν την παρούσα Πολιτική Προστασίας Δεδομένων Προσωπικού Χαρακτήρα όταν το κρίνουν αναγκαίο. Ως εκ τούτου ενθαρρύνεστε να τη συμβουλεύεστε σε τακτά χρονικά διαστήματα. Η τελευταία έκδοση της παρούσας Πολιτικής είναι πάντοτε αναρτημένη στον ιστότοπο των ΥΚΑ στο www.sid.mlsi.gov.cy